Demonstrasjon mot retur av asylbarn
Regjeringen inngikk forrige uke en c med Etiopia, og det er ventet at en avtale med Eritrea snart kommer på plass. Avtalen åpner både for å gi støtte til frivillig retur og tvangsretur. Flere asylsøkerorganisasjoner er svært skeptiske og peker på at også barn som har bodd flere år i Norge kan bli sendt ut.Rundt 40 demonstranter fra PRESS - Redd Barna Ungdom, Norsk folkehjelps ungdom og flere av de politiske ungdomsorganisasjonene stilte opp på slottsplassen fredag i forkant av statsråd. - Vi protesterer mot regjeringens politikk. Den handler om å få sendt ut flest mulig, uten å ta hensyn til barnets beste, sier leder i PRESS, Tirill Sjøvoll. - Dersom avtalene blir brukt til å sende barn til disse landene, er det helt klart et brudd på barnekonvensjonen, sier hun. En stor gruppe av asylbarna som har bodd lenge i Norge, kommer nettopp fra Etiopia og Eritrea, ifølge PRESS. Returavtalen med Etiopia åpner for å tvangsreturnere barn helt ned i førskolealder, dersom ikke frivillig retur er iverksatt før 15. mars. - PRESS mener at barn som har bodd mer enn to år i Norge bør få bli, helt uavhengig av returavtaler og årsak til at de er i landet, sier Sjøvoll. BAKGRUNN: Asylsøkere blir i årevis - kunne vært sendt utFlere asyl- og menneskerettighetsorganisasjoner er bekymret over tvangsretur til Etiopia, som betegnes som et meget autoritært regime. Blant annet har Human Rights Watch og Amnesty gått sterkt imot all retur til Eritrea og Etiopia, da de mener menneskerettighetssituasjonen i begge land er blant de verste i verden. FNs høykommissær for flyktninger fraråder også Norge å tvangsreturnere asylsøkere til Eritrea og Etiopia, ifølge PRESS. - Regjeringens felles plattform sier at det skal føres en flyktning- og asylpolitikk som er i tråd med FNs vurderinger. Ved å starte retur til disse landene vil regjeringen gå helt bort fra dette, sier Sjøvoll.
Flere ungdomsorganisasjoner demonstrerte fredag utenfor Slottet mot at barn sendes ut av landet.